钦定古今图书集成/明伦汇编/宫闱典/第010卷 > 《宁宗庆元二年恭上太皇太后尊号乐章九首》
## 钦定古今图书集成/明伦汇编/宫闱典/第010卷 > 《宁宗庆元二年恭上太皇太后尊号乐章九首》

宋史

册宝降殿

天拥帝家，泽流子孙。三宫燕胥，四海崇尊。声谐《韶》《濩》，
辉烛瑶琨。维皇缉熙，耀德乾坤。

册宝授太傅、奉诣东阶下

祖后重寿，亲闱并崇。骈庆联休，申景铺鸿。叠璧交辉，
多仪焕丛。亿万斯年，福禄攸同。

册宝出门

太任媚姜。《涂山》翼禹。慈祥曼衍。鸿仪迭举。宝章奕奕。
祲宫俣俣。帝用将之。于彼宫所。

慈福宫册宝入门

东朝层邃，端闱靖深。列仗节銮，镂玉绳金。来奉来崇，
载祗载钦。《曾孙》之庆，世世徽音。

册宝升殿

纯祐我宋，母仪四朝。拥翼孙谋，如虞承尧。仁覃函夏，
喜浮庆霄。福禄万年，金玉孔昭。

册宝诣宫中

神人和怿，天日淑清。王母来燕，必寿而名。琨庭璈音，
五云佩声。勉勉我皇，遹昭厥成。

太皇太后出阁升坐

曾孙致养，五福骈臻。太极所运，两仪三辰。辉光日新，
启佑后人。永翼瑶图，亿万尧春。

册宝诣读册宝位

徽光宣华。仁声流文。旷仪合沓。泰和絪缊。慈颜有喜。
祚我圣君。珠宫含饴。坐阅来云。

太皇太后降坐归阁

缛仪既登。宝册既膺。喜合祥流。云烝川增。天子万年。
鸣玉慈庭。惠我无疆。《诜诜》绳绳。